Period: Old Babylonian
Genre: Literary
Transliteration:
<SURFACE>
{d}en-lil₂...muš-ŋiri₂...
lu₂ a₂ zig₃-ga diŋir-re-e-ne
lu₂ nam-lugal ki-en-gi-ra₂ kur-še₃ ba-de₆-a
ki-en-gi-ra₂ niŋ₂-a-erim₂ bi₂-in-si-a
dam tuku dam-ni ba-an-da-kar-ra
dumu tuku dumu-ni ba-an-da-kar-ra
niŋ₂-a-erim₂ niŋ₂-a₂-zig₃ kalam-ma mi-ni-in-ŋar-ra
{d}en-lil₂ lugal kur-kur-ra-ke₄
mu-bi ha-lam-e-de₃
{d}utu-he₂-ŋal₂ nitah kalag-ga lugal unug{ki}ga
lugal an ub-da <unk> ba lugal dug₄-ga-na nu-gi₄-gi₄-da
{d}en-lil₂ lugal kur-kur-ra-ke₄ a₂-bi mu-da-an-aŋ₂
{d}inana nin-a-ni mu-na-an-ŋen šudu₃ mu-na-ša₄
nin-ŋu₁₀ piriŋ me₃ kur-kur-da du₇-du₇
{d}en-lil₂-le nam-lugal ki-en-gi-ra šu-ba gi₄-gi₄-de₃
...
ugnim...ki...
...lugal gu-ti-um{ki}ke₄
ka-bi ba-ši-ba lu₂ nu-mu-ši-e₃
{id₂}idigna gu₂ 2(diš)-a-ba bi₂-in-tuš
sig-še₃ ki-en-gi-ra₂ gana₂ bi₂-keše₂ ŋiš
igi-nim-še₃ ŋiri₃ i₃-keše₂
kaskal kalam-ma-ke₄ u₂ gid₂-da bi₂-in-mu₂
lugal {d}en-lil₂-le a₂ šum₂-ma
{d}inana-ke₄ šag₄-ge pad₃-da šag₄ kug-ge
{d}utu-he₂-ŋal₂ nitah kalag-ga unug{ki}ta mu-ši-e₃
e₂ {d}iškur-ka ŋiš bi₂-du₃
dumu iri-na-ke₄-ne gu₃ mu-ne-de₂-e
gu-ti-um{ki} {d}en-lil₂-le ma-an-šum₂ nin-ŋu₁₀ {d}inana a₂-tah-ŋu₁₀-um
{d}dumu-zid-ama-ušumgal-an-na-ke₄ nam-ŋu₁₀ bi₂-dug₄
{d}gilgameš₃ dumu {d}nin-sumun₂-na-ke₄ maškim-še₃ ma-an-šum₂
dumu unug{ki}ga dumu kul-aba₄{ki}ka šag₄ hul₂-la ba-an-ŋar
iri-ni lu₂ dili-gin₇ eŋer-ra-ni ba-ab-us₂
zu₂ keše₂ igi bar-ra si bi₂-sa₂
e₂ {d}iškur-ka zig₃-ga-ni
ud <unk> kam-ma naŋ-su {id₂}<unk> <unk> <unk> ka ŋiš bi₂-du₃ gu₂ {id₂}<unk> ka
ud 5(diš)-kam-ma barag i₃-li₂-tab-be₄-e-ka ŋiš bi₂-du₃ i₃-li₂-tap-pe₂-e-ka
ur{d}nin-a-zu na-bi{d}en-lil₂ šagina ti-ri₂-ga-a-an
ki-en-gi-še₃ kiŋ₂-gi₄-a in-gi₄-gi₄-eš₂-a in-dab₅-dab₅ šu-ba ŋiš i₃-ŋar ŋiš šu-na mi-ni-ŋar
barag i₃-li₂-tab-be₄-e-ka zig₃-ga-ni i₃-li₂-tap-pe₂-e-ka
ud 6(diš)-kam-ma {ka}karkara{ki}ka ŋiš bi₂-du₃
{d}iškur-ra mu-na-an-ŋen šudu₃ mu-na-ša₄
{d}iškur {ŋiš}tukul {d}en-lil₂-le...a₂-tah-ŋu₁₀ he₂-me-en
šag₄ ŋi₆-ba-ka...
igi-nim...
{d}utu...šudu₃...
{d}utu gu-ti-um{ki} {d}en-lil₂-le ma-an-šum₂ a₂-tah-ŋu₁₀ he₂-me-en
ki-bi bar gu-ti-um{ki} ŋiš mu-na-bar
erin₂ mu-na-lah₅
{d}utu-he₂-ŋal₂ nitah kalag-ga šagina-bi aga₃-kar₂ im-mi-sig₁₀
ud-ba ti-ri₂-ga-a-an lugal gu-ti-um{ki} dili-a-ni ŋiri₃ ba-da-an-kar
ki zid-ni ba-da-an-kar-ra dab₄-ru-um{ki}ma ba-an-sag₉
lu₂ dab₄-ru-um{ki}ma-ke₄ {d}utu-he₂-ŋal₂
bar lugal {d}en-lil₂-le a₂ šum₂-ma i₃-me-a i₃-zu-a-ke₄-eš
ti-ri₂-ga-a-an-ra šu nu-ni-ba
lu₂-kiŋ₂-gi₄-a {d}utu-he₂-ŋal₂ ti-ri₂-ga-a-an u₃ dam dumu-ni dab₄-ru-um{ki}ma...
šu-na ŋiš bi₂-ŋar igi-na tug₂...
{d}utu-he₂-ŋal₂ igi {d}utu-še₃ ŋiri₃-ni-še₃ mu-nu₂ gu₂-na ŋiri₃ bi₂-gub
gu-ti-um{ki} muš-ŋiri₂ hur-saŋ-ŋa₂
...bi₂-naŋ...ŋiš bi₂...
...ma₂-gid₂ zag-ba im-ta-ŋar
nam-lugal ki-en-gi-ra šu-ba im-mi-gi₄

Cuneiform:
<SURFACE>
𒀭𒂗𒆤...𒈲𒄈...
𒇽𒀉𒍣𒂵𒀭𒊑𒂊𒉈
𒇽𒉆𒈗𒆠𒂗𒄀𒁺𒆳𒂠𒁀𒁺𒀀
𒆠𒂗𒄀𒁺𒃻𒀀𒉈𒊒𒉈𒅔𒋛𒀀
𒁮𒌇𒁮𒉌𒁀𒀭𒁕𒋼𒀀𒊏
𒌉𒌇𒌉𒉌𒁀𒀭𒁕𒋼𒀀𒊏
𒃻𒀀𒉈𒊒𒃻𒀉𒍣𒌧𒈠𒈪𒉌𒅔𒃻𒊏
𒀭𒂗𒆤𒈗𒆳𒆳𒊏𒆤
𒈬𒁉𒄩𒇴𒂊𒉈
𒀭𒌓𒃶𒅅𒍑𒆗𒂵𒈗𒀕𒆠𒂵
𒈗𒀭𒌒𒁕<unk>𒁀𒈗𒅗𒂵𒈾𒉡𒄄𒄄𒁕
𒀭𒂗𒆤𒈗𒆳𒆳𒊏𒆤𒀉𒁉𒈬𒁕𒀭𒉘
𒀭𒈹𒎏𒀀𒉌𒈬𒈾𒀭𒁺𒆃𒈬𒈾𒁺
𒎏𒈬𒊊𒀞𒆳𒆳𒁕𒌌𒌌
𒀭𒂗𒆤𒇷𒉆𒈗𒆠𒂗𒄀𒊏𒋗𒁀𒄄𒄄𒉈
...
𒆠𒋢𒇻𒂠𒃻...𒆠...
...𒈗𒄖𒋾𒌝𒆠𒆤
𒅗𒁉𒁀𒅆𒁀𒇽𒉡𒈬𒅆𒌓𒁺
𒀀𒇉𒄘𒃼𒄘𒈫𒀀𒁀𒉈𒅔𒆪
𒋝𒂠𒆠𒂗𒄀𒁺𒃷𒉈𒆟𒄑
𒅆𒉏𒂠𒄊𒉌𒆟
𒆜𒌧𒈠𒆤𒌑𒁍𒁕𒉈𒅔𒊬
𒈗𒀭𒂗𒆤𒇷𒀉𒋧𒈠
𒀭𒈹𒆤𒊮𒄀𒅆𒊒𒁕𒊮𒆬𒄀
𒀭𒌓𒃶𒅅𒍑𒆗𒂵𒀕𒆠𒋫𒈬𒅆𒌓𒁺
𒂍𒀭𒅎𒅗𒄑𒉈𒆕
𒌉𒌷𒈾𒆤𒉈𒅗𒈬𒉈𒌤𒂊
𒄖𒋾𒌝𒆠𒀭𒂗𒆤𒇷𒈠𒀭𒋧𒎏𒈬𒀭𒈹𒀉𒈭𒈬𒌝
𒀭𒌉𒍣𒂼𒃲𒁔𒀭𒈾𒆤𒉆𒈬𒉈𒅗
𒀭𒄑𒉈𒂵𒈩𒌉𒀭𒎏𒄢𒈾𒆤𒉺𒁽𒂠𒈠𒀭𒋧
𒌉𒀕𒆠𒂵𒌉𒆰𒀕𒆠𒅗𒊮𒄾𒆷𒁀𒀭𒃻
𒌷𒉌𒇽𒀸𒁶𒂕𒊏𒉌𒁀𒀊𒍑
𒅗𒆟𒅆𒁇𒊏𒋛𒉈𒁲
𒂍𒀭𒅎𒅗𒍣𒂵𒉌
𒌓<unk>𒄰𒈠𒅘𒋢𒀀𒇉<unk><unk><unk>𒅗𒄑𒉈𒆕𒄘𒀀𒇉<unk>𒅗
𒌓𒐊𒄰𒈠𒁈𒉌𒉌𒋰𒁀𒂊𒅗𒄑𒉈𒆕𒉌𒉌𒋰𒁉𒂊𒅗
𒌨𒀭𒎏𒀀𒍪𒈾𒁉𒀭𒂗𒆤𒄊𒀴𒋾𒌷𒂵𒀀𒀭
𒆠𒂗𒄀𒂠𒆥𒄄𒀀𒅔𒄄𒄄𒂠𒀀𒅔𒆪𒆪𒋗𒁀𒄑𒉌𒃻𒄑𒋗𒈾𒈪𒉌𒃻
𒁈𒉌𒉌𒋰𒁀𒂊𒅗𒍣𒂵𒉌𒉌𒉌𒋰𒁉𒂊𒅗
𒌓𒐋𒄰𒈠𒅗𒅎𒆠𒅗𒄑𒉈𒆕
𒀭𒅎𒊏𒈬𒈾𒀭𒁺𒆃𒈬𒈾𒁺
𒀭𒅎𒄑𒆪𒀭𒂗𒆤𒇷...𒀉𒈭𒈬𒃶𒈨𒂗
𒊮𒈪𒁀𒅗...
𒅆𒉏...
𒀭𒌓...𒆃...
𒀭𒌓𒄖𒋾𒌝𒆠𒀭𒂗𒆤𒇷𒈠𒀭𒋧𒀉𒈭𒈬𒃶𒈨𒂗
𒆠𒁉𒁇𒄖𒋾𒌝𒆠𒄑𒈬𒈾𒁇
𒂟𒈬𒈾𒁺𒁺
𒀭𒌓𒃶𒅅𒍑𒆗𒂵𒄊𒀴𒁉𒂆𒃸𒅎𒈪𒋧
𒌓𒁀𒋾𒌷𒂵𒀀𒀭𒈗𒄖𒋾𒌝𒆠𒀸𒀀𒉌𒄊𒁀𒁕𒀭𒋼𒀀
𒆠𒍣𒉌𒁀𒁕𒀭𒋼𒀀𒊏𒁾𒊒𒌝𒆠𒈠𒁀𒀭𒊷
𒇽𒁾𒊒𒌝𒆠𒈠𒆤𒀭𒌓𒃶𒅅
𒁇𒈗𒀭𒂗𒆤𒇷𒀉𒋧𒈠𒉌𒈨𒀀𒉌𒍪𒀀𒆤𒌍
𒋾𒌷𒂵𒀀𒀭𒊏𒋗𒉡𒉌𒁀
𒇽𒆥𒄄𒀀𒀭𒌓𒃶𒅅𒋾𒌷𒂵𒀀𒀭𒅇𒁮𒌉𒉌𒁾𒊒𒌝𒆠𒈠...
𒋗𒈾𒄑𒉈𒃻𒅆𒈾𒌆...
𒀭𒌓𒃶𒅅𒅆𒀭𒌓𒂠𒄊𒉌𒂠𒈬𒈿𒄘𒈾𒄊𒉈𒁺
𒄖𒋾𒌝𒆠𒈲𒄈𒄯𒊕𒂷
...𒉈𒅘...𒄑𒉈...
...𒈣𒁍𒍠𒁀𒅎𒋫𒃻
𒉆𒈗𒆠𒂗𒄀𒊏𒋗𒁀𒅎𒈪𒄄